Komunikazzjoni tal-Kummissjoni - L-iżvilupp ta' Żona Komuni tal-Avjazzjoni mal-Alġerija /* KUMM/2008/0682 finali */





[pic] | KUMMISSJONI TAL-KOMUNITAJIET EWROPEJ | Brussel 31.10.2008 KUMM(2008) 682 finali KOMUNIKAZZJONI TAL-KUMMISSJONI L-iżvilupp ta' Żona Komuni tal-Avjazzjoni mal-Alġerija 1. DAĦLA 1. Fil-Komunikazzjoni tagħha "L-iżvilupp tal-aġenda għall-politika barranija dwar l-avjazzjoni tal-Komunità[1]" [titlu mhux uffiċjali], il-Kummissjoni saħqet fuq l-importanza li jinħoloq spazju komuni għall-avjazzjoni mal-pajjiżi ġirien tal-Unjoni Ewropea fil-Lvant u fin-Nofsinhar. 2. Il-mira aħħarija hi li l-UE u sħabha mal-fruntieri tal-Lvant u tan-Nofsinhar jinġiebu flimkien fil-qafas ta’ suq komuni b'regoli armonizzati ta’ operazzjoni. Fil-laqgħa tiegħu tas-27 ta' Ġunju 2005, il-Kunsill tat-Trasport seddaq din il-mira fil-konklużjonijiet tiegħu dwar id-dokument "L-iżvilupp ta’ politika barranija komuni fil-qasam tal-avjazzjoni" u sejjaħ għall-implimentazzjoni sal-2010 ta’ spazju komuni għall-avjazzjoni mal-pajjiżi ġirien tal-Unjoni Ewropea. 3. Id-dinamika ta’ dan l-ispazju komuni għall-avjazzjoni diġà wasslet biex l-Unjoni Ewropea ħaddnet fiha s-swieq tal-avjazzjoni tal-Iżvizzera, tan-Norveġja u tal-Iżlanda, imbagħad dawk tal-Balkani tal-Punent (f'Ġunju 2006), u fl-aħħar dak tal-Marokk, wara l-iffirmar tal-ewwel Ftehim Ewro-Mediterranju f'Diċembru 2006. Fuq talba tal-Kunsill, il-Kummissjoni ser tvara negozjati fl-istess rigward mal-Ġordan u mal-Iżrael, filwaqt li tibqa' għaddejja bidd-diskussjonijiet mal-Ukraina. It-tisħiħ tar-relazzjonijiet bejn l-Unjoni Ewropea u l-pajjiżi ġirien fil-qasam tal-avjazzjoni huwa fundamentali għall-iżvilupp tal-industrija ajronawtika Ewropea. B'madwar 20 % tat-titjiriet internazzjonali 'l barra mill-Komunità, ir-relazzjonijiet tal-avjazzjoni mal-pajjiżi ġirien tal-Unjoni Ewropea, li jikkonċernaw is-setturi kollha tas-suq (l-ivvjaġġar rikreattiv, biex iżżur il-qraba u il-ħbieb u dak professjonali), jirrappreżentaw għadd ta' titjiriet li jitqabbel ma' dak li hemm fil-pajjiżi tal-Amerka ta' Fuq. Lil hinn mill-potenzjal ta' tkabbir fis-settur tal-avjazzjoni, dan l-ispazju komuni jikkostitwixxi, b'mod iktar globali, mezz mill-aqwa ta' integrazzjoni reġjonali u żvilupp ekonomiku li jidħol tajjeb fil-loġika tal-proċess ta' Barċellona u tal-politika Ewropea tal-viċinat. Il-proġett reċenti ''Il-Proċess ta' Barċellona : Unjoni għall-Mediterran'' isegwi wkoll din il-linja ta' politika. 4. Fil-ħolqien ta’ dan l-ispazju komuni għall-avjazzjoni mal-pajjiżi tan-Nofsinhar tal-Mediterran, l-Alġerija hija sieħba essenzjali għall-Unjoni Ewropea. Is-sħubija Ewro-Mediterranja mwaqqfa permezz tal-Ftehim ta’ Assoċjazzjoni[2] tisħaq ukoll fuq il-ħtieġa li tissaħħaħ il-kooperazzjoni fis-settur tat-trasport, li titrawwem il-kooperazzjoni bejn il-partijiet fil-qasam tar-regolamentazzjoni, kif ukoll li jiġġeddu l-infrastrutturi tal-ajruporti u l-ġestjoni tat-traffiku tal-ajru. Dan il-għan li ġie ffissat bil-ftehim ta' Assoċċjazzjoni huwa rifless fi programm ta' assistenza fis-settur tat-trasport Alġerin (EUR 20 miljun) speċjalment f'parti partikluari fis-settur tal-avjazzjoni ċivili. Il-ħsieb għal dan il-Programm hu li jtejjeb il-qafas leġiżlattiv u istituzzjonali tas-settur tal-avjazzjoni u jseħħ permezz ta' azzjonijiet ta' appoġġ lill-gvern Alġerin fl-elaborazzjoni tal-pjan ta' direzzjoni tal-avjazzjoni ċivili, l-aġġornament tal-Kodiċi tal-avjazzjoni ċivili, il-ħolqien ta' Awtorità awtonoma tar-regolament jew ukoll l-aġġornament tal-ajruporti. 5. Għaldaqstant, hemm koerenza qawwija bejn id-diversi azzjonijiet meħuda mill-Unjoni Ewropea fir-rigward tal-pajjiżi tal-Mediterran u bejn dan il-proġett ta’ spazju komuni speċifikament fil-qasam tal-avjazzjoni. Barra minn hekk, dan il-proġett jikkontribwixxi lejn għan imfittex miż-żewġ naħat tal-Mediterran. L-iskambji li saru fil-qafas tal-proġett "EuroMed Aviation", imwaqqaf mill-Unjoni Ewropea biex isaħħaħ il-kooperazzjoni mal-pajjiżi fin-Nofsinhar tal-Mediterran fil-qasam tal-avjazzjoni, kienu l-okkażjoni biex l-Alġerija wriet l-interess tagħha li tidħol f'negozjati mal-Komunità Ewropea fil-kuntest ta’ ftehim globali dwar l-avjazzjoni. Dan il-ftehim tal-Komunità dwar l-avjazzjoni għandu joffri opportunitajiet ġodda lis-settur kollu tal-avjazzjoni (it-trasportaturi, l-entitajiet responsabbli għall-ġestjoni tal-infrastrutturi tal-ajruporti, il-fornituri tas-servizzi fuq l-art), kif ukoll lill-passiġġieri fuq iż-żewġ naħat tal-Mediterran. Ir-restrizzjonijiet attwali fil-ftehimiet bilaterali ffirmati bejn l-Istati Membri tal-UE u l-Alġerija x'aktarx ma jibqgħux jgħoddu: il-limiti rigward il-frekwenzi ta’ kull ġimgħa mwettqa mit-trasportaturi, rigward l-għadd tat-trasportaturi awtorizzati, rigward l-ajruporti li jistgħu jintużaw jew saħansitra rigward it-tariffi, jistgħu jitneħħew, filwaqt li simultanjament jiġi żviluppat proċess ta’ konverġenza tar-regolamentazzjoni. 2. L-IŻVILUPP TAR-RELAZZJONIJIET MA' SIEĦBA EWLENIJA FIL-QASAM TAL-AVJAZZJONI 6. Fid-dawl tal-importanza ekonomika tal-Alġerija u tar-relazzjonijiet tagħha mal-Unjoni Ewropea fil-qasam tal-avjazzjoni, l-Alġerija hija sieħba indispensabbli għall-implimentazzjoni fi ftit żmien tal-ispazju komuni għall-avjazzjoni li l-Kunsill stabbilixxa bħala għan fl-2005. 7. Skont klassifikazzjoni mwettqa mill-Bank dinji fl-2006 fuq il-bażi tal-prodott gross domestiku, l-Alġerija hija t-tieni nazzjon ekonomiku tal-kontinent Afrikan li għandu PGD ta' 138 biljun dollaru, wara l-Afrika t'Isfel u qabel in-Niġerja. Għalhekk, l-Alġerija hija pajjiż muftieħ fejn l-Unjoni Ewropea hija s-sieħba kummerċjali prinċipali bl-iskambji ekonomiċi li fl-2006 jammontaw għal kważi EUR 34 biljun u li qed jiżdiedu (+ 8 % bejn l-2000 u l-2005). 8. Dawn l-iskambji ekonomiċi importanti jkollhom rabtiet storiċi, kulturali kif ukoll familjari li jispjegaw l-irwol essenzjali tar-relazzjonijiet tal-avjazzjoni. Sbatax-il ftehima bilaterali dwar l-avjazzjoni jinsabu fis-seħħ bejn l-Istati Membri tal-Unjoni Ewropea u l-Alġerija, filwaqt li jagħtu l-bażi legali neċessarja għat-trasport ta' 2,9 miljun passiġġier bejn l-Ewropa u l-Alġerija fl-2007, u minnhom 2,4 miljun għas-suq uniku franco-alġerin. Is-swieq tal-avjazzjoni l-oħra li huma sinifikanti fl-Ewropa huma ta' Spanja (150 000 passiġġier trasportati minn/lejn l-Alġerija), l-Italja (125 000 passiġġier) u tar-Renju Unit (120 000 passiġġier). 9. Id-dgħjufija relattiva tas-suq Alġerin imqabbel mal-ġirien Magrebini tiegħu (8 miljun passiġġier ġew trasportati bejn il-Marokk u l-Ewropa fl-2007; 8.5 miljun għat-Tuniżija) huwa espress bit-tensjonijiet li jikkaratterizzaw is-soċjetà Alġerina tul id-disgħinijiet u l-iżvilupp dgħajjef tat-turiżmu li jirriżulta. Il-potenzjalitajiet tas-suq Alġerin huma dejjem iktar evidenti u ftehim globali dwar l-avjazzjoni li jilliberalizza r-relazzjonijiet tal-avjazzjoni ma jistax ħlief jinkuraġixxi l-intensifikazzjoni tar-relazzjonijiet mal-Ewropa. 10. Barra minn hekk jidher sew li l-parti tat-trasportaturi Komunitarji fl-iskambji tal-avjazzjoni mal-Alġerija qed tiżdied il-ħin kollu mill-2002 sal-punt li titqabbel ma' Air Algérie li hija l-kumpanija Alġerina ewlenija li topera fl-Ewropa. F'dawn l-aħħar snin, Air Algérie, li tagħha l-Istat huwa azzjonist prinċipali, impenjat ruħha fit-twettiq ta' programm importanti ta' riforma u aġġornament sabiex tintlaħaq l-isfida tal-kompetizzjoni minn kumpaniji Ewropej sa mis-sena 2000. B'mod partikulari hija ħadet f'idejha r-rinnovazzjoni fuq skala kbira tal-flotta tagħha bejn l-2000 u l-2004 (hija s-sid ta' 30 ajruplan) kif ukoll il-prinċipji tal-ġestjoni moderna ta' kumpanija tal-avjazzjoni, inkluża s-sussidjarizzazzjoni ta' ċerti attivitajiet minn tagħha (servizzi fir-rampa, il-manutenzjoni), it-tnedija ta' prodotti ta' lealtà tal-passiġġieri kif ukoll l-addozzjoni ta' “yield management”. B'hekk, fl-2007 hija ġarret3 miljun passiġġier lejn 38 destinazzjoni, fl-Ewropa, fl-Afrika u fil-Lvant Nofsani. 11. Hemm kumpanija Alġerina oħra li twaqqfet b'inizjattiva tal-industrija taż-żejt u li mbagħad għaddiet f'idejn l-Istat: Tassili airlines. Hija tiffoka l-attivitajiet tagħha fuq il-klijenti negozjanti u qed tippjana li testendi l-flotta tagħha sabiex tibqa' tikkompeti mal-Air Algérie u t-trasportaturi Komunitarji. 12. Id-dinamika tas-suq tat-trasport tal-avjazzjoni Alġerin, ir-rieda qawwija tat-trasportaturi Alġerini biex kollhom tagħmir bl-għodda meħtieġa li tgħinhom fil-ftuħ progressiv għall-kompetizzjoni kif ukoll l-potenzjal offrut lit-trasportaturi Komunitarji joħolqu bażi soda li fuqha jistgħu jinbdew in-negozjati tal-ftehim globali tal-avjazzjoni mal-Komunità Ewropea. 13. Mil-lat regolamentarju, għalkemm ma ġew oservati ebda diverġenzi mir-rakkomandazzjonijiet tal-ICAO, l-Alġerija tibqa' 'l bogħod mill-istandards tal-Komunità speċjalment f'dak li jirrigwarda r-regolamenti tal-Ajru Uniku kif ukoll l-esiġenzi tal-Aġenzija Ewropea għas-Sigurtà fl-Avjazzjoni. L-implimentazzjoni rapida tal-Ispazju Komuni għall-Avjazzjoni mal-Alġerija se tkun teħtieġ appoġġ u kooperazzjoni addizzjonali mill-Ewropa biex jgħinuha fl-iżvilupp tar-regolament Alġerin u l-organizzazzjoni mill-ġdid ta' uħud mill-istrutturi tiegħu. Mil-lat ta' sikurezza, l-awtoritajiet Alġerini implimentaw politika proattiva sabiex tiżgura t-trasport tal-ajru, filwaqt li timplimenta qafas leġiżlattiv li jikkonforma mar-regolamenti Ewropew u internazzjonali, u l-verifiki mwettqa mill-ICAO fl-2004 u l-2006 jivvalidaw il-miżuri operazzjonali tas-sikurezza fl-ajruport ta' Alġier[3]. Dan il-proċess ta' konverġenza regolatorja lejn l-istandards tal-Komunità ġie xprunat u akkumpanjat mill-Programm ta' appoġġ fis-settur tat-Trasport u l-proġett "Euromed Aviation", li implimentaw pjanijiet ta’ għajnuna teknika speċifikament għall-Alġerija li jaqdi l-bżonnijiet identifikati fil-pajjiż. 3. IL-BENEFIĊĊJI U L-VALUR MIŻJUD TA' APPROĊĊ KOMUNITARJU 14. Is-settur tal-avjazzjoni ċivili (inklużi l-infrastruttura, l-operaturi u setturi industrijali oħra) huwa komponent sinifikanti fl-ekonomija Ewropea. It-trasportaturi bl-ajru weħidhom jirrappreżentaw madwar 0.6 % tal-valur miżjud tal-UE, u jimpjegaw aktar minn 400 000 persuna (0.4 % tal-għadd totali tal-impjegati fl-ekonomija f'azjendi mhux finanzjarji)[4], filwaqt li s-settur kollu jħaddem madwar 3 miljun persuna fl-UE kollha kemm hi. Il-ħolqien ta' suq uniku tal-avjazzjoni mill-bidu tad-disgħinijiet ta kontribut sinifikanti biex is-settur jagħmlu aktar dinamiku u effiċjenti, u ħoloq benefiċċji ekonomiċi u soċjali kbar. Bejn l-1992 u l-2003 l-għadd ta' rotot intra-Komunitarji kiber b'aktar minn 40 %. Il-produttività tat-trasportaturi Komunitarji ewlenin kibret b'87 % matul il-perjodu 1990-2003[5]. L-Alġerija ma tistax ma tgawdix mill-integrazzjoni progressiva tagħha fis-suq komuni tal-avjazzjoni, u b'hekk tiddakkar mill-esperjenza tal-Unjoni Ewropea f'dan il-qasam. It-twessigħ ta' dan is-suq komuni, ibbażat fuq il-liberalizzazzjoni tad-drittijiet tat-traffiku flimkien mal-armonizzazzjoni regolatorja, għandu jġib miegħu valur miżjud għall-industrija Ewropea u għall-konsumaturi. 15. F'dan l-istadju, l-Istati Membri s'issa nnegozjaw f'termini ġenerali mal-Alġerija ftehimiet ta' servizzi tal-arju ristretti li jirregolaw il-ftuħ ta' swieq u jillimitaw il-possibiltajiet għat-trasportaturi u għall-passiġġieri. Il-mekkaniżmi jinvolvu l-iffissar tal-kapaċitajiet tat-trasportaturi li, terġa' u tgħid, mhux dejjem ikollhom il-possibiltà li jiffissaw it-tariffi tagħhom b'mod ħieles. Bl-istess mod, dawn il-ftehimiet bilaterali ma jippermettux lit-trasportaturi Komunitarji jaqdu l-ajruporti kollha tal-Alġerija mill-ajruporti kollha Ewropej. B'hekk, is-sistema attwali ta' ftehimiet bilaterali dwar is-servizzi bl-ajru bejn l-Istati Membri tal-UE u l-Alġerija tgħawweġ ix-xejriet tat-traffiku, u taf tkun ta’ xkiel għal ħafna trasportaturi bl-ajru Komunitarji kif ukoll għall-konsumaturi tal-Istati Membri tal-UE. 16. Ftehim globali mal-Komunità Ewropea għandu jsolvi din is-sitwazzjoni, u ż-żieda fl-għadd ta' konnessjonijiet diretti bejn l-UE u l-Alġerija li l-ftehim iġib miegħu[6] għandha twassal għal tkabbir importanti fl-iskambji kummerċjali u fil-flussi turistiċi. Jekk nieħdu l-eżempju tal-Marokk u s-suq uniku Ewropew, mistennija żieda fit-traffiku tar-reġjun ta’ bejn 15 % u 20 % fis-sena matul l-ewwel ftit snin wara l-implimentazzjoni tal-ftehim : f'termini ta’ volum, dan jista' jissarraf f'żieda ta’ 500 000 miljun passiġġier. Dawn il-previżjonijiet huma soġġetti għall-kundizzjonijiet makroekonomiċi u politiċi eżistenti, u mingħajr dubju jkollhom jiġu rriveduti 'l fuq fid-dawl tal-potenzjal enormi għat-tkabbir tas-suq Alġerin. 17. Huwa mistenni l-ħsad ta' sehem importanti mill-benefiċċji ekonomiċi kemm mill-industrija Ewropea tal-avjazzjoni kif ukoll mill-ekonomija Ewropea f'sens usa'. Dan jista' jħaffef ukoll l-integrazzjoni tat-trasportaturi Alġerini f'alleanzi kummerċjali eżistenti ħdejn it-trasportaturi Komunitarji, u b'hekk jippermetti l-iżvilupp ta' prodotti integrati u servizzi aħjar għall-passiġġieri. 18. Dan il-ftuħ tas-swieq tal-avjazzjoni għandu jiġu akkumpanjat minn proċess parallel ta’ konverġenza regolatorja f'ċerti oqsma ewlenin bħas-sigurtà, is-sikurezza, l-ambjent jew ir-regolamenti li għandhom x’jaqsam mal-għajnuna mill-istat, sabiex tiġi żgurata l-kompetizzjoni ġusta bil-għan li jiġu applikati standards għoljin tal-avjazzjoni fuq iż-żewġ naħat tal-Mediterran. Fir-rigward ta' kwistjonijiet ambjentali, il-ftehim jeħtieġlu jkun konsistenti mal-impenn tal-Komunità favur l-iżvilupp sostenibbli tat-trasport bl-arju: għalhekk huwa importanti li l-ftehim ma jillimitax il-kapaċità tal-UE li tapplika strumenti regolatorji jew ekonomiċi sabiex ittaffi l-effetti sekondarji mhux mixtieqa taż-żieda fit-traffiku tal-ajru, partikolarment fir-rigward tal-kontribut tagħha lejn it-tibdil fil-klima, il-kwalità tal-arja u t-tniġġis bl-istorbju fl-inħawi tal-ajruporti. Il-livell relevanti għall-implimentazzjoni ta’ dan il-proċess ta’ konverġenza tal-leġiżlazzjoni Alġerina ma' dik tal-Ewropa jista' jkun biss wieħed Komunitarju. Dan jinvolvi l-ħruġ ta’ mandat ta' negozjazzjoni lill-Kummissjoni Ewropea biex tinnegozja ftehim globali mal-Alġerija fil-qasam tal-avjazzjoni, bil-għan aħħari li s-suq Alġerin tal-avjazzjoni jiġi integrat bis-sħiħ fi spazju komuni għall-avjazzjoni mal-Unjoni Ewropea. 19. L-implimentazzjoni ta’ spazju komuni għall-avjazzjoni mal-Alġerija tippermetti wkoll l-iżvilupp ta’ dinamika ta’ integrazzjoni reġjonali li tħaddan mhux biss ir-relazzjonijiet mal-Unjoni Ewropea iżda wkoll l-iskambji ta’ servizzi tal-ajru bejn il-pajjiżi tan-Nofsinhar tal-Mediterran infushom. Dan huwa l-għan li wassal biex il-Komunità Ewropea tinkludi fil-ftehim dwar l-avjazzjoni mal-Marokk klawżola ta’ estensjoni ġeografika, b'mod li jiġi antiċipat is-sehem ta’ pajjiż bħall-Alġerija f'dan l-ispazju komuni għall-avjazzjoni: il-liberalizzazzjoni tar-relazzjonijiet bejn l-UE u l-Marokk fil-qasam tal-avjazzjoni, minn naħa, u bejn l-UE u l-Alġerija, min-naħa l-oħra, potenzjalment tista' twassal għall-ftuħ ta’ swieq tal-avjazzjoni bejn l-Alġerija u l-Marokk. Madankollu, anki jekk l-għan aħħari huwa l-istess u dawn iż-żewġ pajjiżi jinteraġixxu, f'dan l-istadju jidher aktar għaqli li dawn il-ftehimiet tal-avjazzjoni jiġu negozjati b'mod separat ma' kull wieħed mill-pajjiżi tan-Nofsinhar tal-Mediterran, b'mod partikulari biex jitħares il-għan tal-Politika Ewropea tal-Viċinat u biex tintlaqa' r-rieda ta' dawk il-pajjiżi għal 'relazzjonijiet bilaterali privileġġati' mal-Unjoni Ewropea li joffru aktar flessibbiltà u approċi differenzjati. 20. L-għoti ta’ mandat lill-Kummissjoni biex twettaq negozjati mal-Alġerija għandu juri wkoll id-determinazzjoni tal-Unjoni Ewropea biex tilħaq l-għanijiet politiċi stabbiliti mill-Kunsill fl-2005 u biex tiftaħ is-suq tagħha tal-avjazzjoni għall-pajjiżi ġirien kollha, soġġett għall-konverġenza regolatorja li ssir b'mod parallel. L-implimentazzjoni ta’ spazju komuni għall-avjazzjoni mal-Alġerija għandha ssaħħaħ il-kooperazzjoni reġjonali u l-integrazzjoni tas-swieq tal-avjazzjoni tal-pajjiżi kollha tan-Nofsinhar tal-Mediterran. 5. KONKLUŻJONIJIET 21. Il-Kummissjoni għaldaqstant tqis li huwa importanti li l-Alġerija jingħatawlha prospetti ta’ kooperazzjoni msaħħa fil-qasam tal-avjazzjoni ċivili. Ftehim globali ma' dan il-pajjiż fil-qasam tal-avjazzjoni għandu jkopri l-aspetti kummerċjali tradizzjonali tal-ftehimiet ta’ servizzi bl-ajru, filwaqt li jistabbilixxi qafas ambizzjuż għall-iżvilupp tal-kooperazzjoni fir-rigward tal-pjan regolatorju fl-oqsma tas-sigurtà, tas-sikurezza, u l-ġestjoni tat-traffiku, u jiffaċilita wkoll il-kooperazzjoni industrijali ma' dawn il-pajjiżi. 22. Is-settur tal-avjazzjoni ċivili joffri opportunitajiet sinifikanti għal aktar tisħiħ tal-kooperazzjoni fis-settur tat-trasport b'mod ġenerali, bil-prospett ta’ benefiċċji pożittivi kemm għall-Alġerija kif ukoll għall-Unjoni Ewropea. Għaldaqstant, għandhom isiru sforzi biex jiżguraw li t-trasport bl-ajru jsir qasam ewlieni ta' kooperazzjoni mal-Alġerija, u joffri lil dan il-pajjiż eżempju ġdid ta' integrazzjoni fl-istrutturi Komunitarji u fis-swieq Ewropej. 23. Dan il-ftehim jirrappreżenta pass importanti lejn it-twettiq ta' spazju komuni għall-avjazzjoni bejn l-Unjoni Ewropea u l-ġirien Mediterranji tagħha, li huwa mira ewlenija tal-politika Komunitarja fuq ir-relazzjonijiet barranin fil-qasam tat-trasport bl-ajru, u b'mod aktar ġenerali, element importanti fil-politika barranija tal-UE. Dan il-ftehim mal-Alġerija fil-qasam tat-trasport tal-ajru iġib miegħu valur miżjud sostanzjali, fil-politika u fl-ekonomija, u jista' jservi ta’ xempju għal ftehimiet simili mal-pajjiżi l-oħra tan-Nofsinhar tal-Mediterran u b'hekk jikkontribwixxi għall-integrazzjoni reġjonali ta’ dan il-pajjiż. 24. Fid-dawl ta’ dan kollu, il-Kummissjoni tipproponi lill-Kunsill li jagħtiha mandat biex twettaq negozjati bil-għan li jiġi ffirmat ftehim globali li jippermetti l-ħolqien ta’ spazju komuni għall-avjazzjoni mal-Alġerija. Il-Kummissjoni sejra taħdem mill-qrib mal-Istati Membri u mal-partijiet kollha interessati biex tippreċiża u tilħaq il-miri mfissra fil-proposta għal Deċiżjoni tal-Kunsill. [1] COM(2005) 79 finali, 11.3.2005. [2] Il-Ftehim ta’ Assoċjazzjoni UE-Alġerija ġie ffirmat f'April 2002. [3] Ir-Rapport tal-Missjoni tal-"Euromed Aviation Project" fl-Alġerija (MED Nru 2006/132-039). [4] Eurostat, Statistics in focus, 37/2005, ISBN 1561-4840. [5] Anness għall-Komunikazzjoni tal-Kummissjoni: "L-iżvilupp tal-aġenda dwar il-politika esterna tal-avjazzjoni tal-Komunità" [Titlu mhux uffiċjali], COM(2005) 79 finali. [6] Wara l-Ftehim Ewro-Mediterranju ffirmat mal-Marokk f'Diċembru 2006, it-traffiku kiber bi 18 % u laħaq mat-8 miljun passiġġier ittrasportati bejn l-Unjoni Ewropea u l-Marokk fl-2007.